Papersnake/gushiwen huggingface dataset:
沙上月
鲍溶（唐代）

黄昏潮落南沙明，月光涵沙秋雪清。

水文不上烟不荡，平平玉田冷空旷。
大墙上蒿行
陈子升（明代）

飘风无不怒号，草昧雷雨，自我天造。衰替一何棼棼，中心独苦郁以陶。

角春飒尔商秋，今我悯默复何谋。人生居天壤閒，歘如陨叶乘奔流，我今悯默复何谋。

择君肌肤所适，遐不探君性命所存。冬宴曲房温密，夏当临远水清沦。

牛马作走，我将复何谋。不及君美晰风云，鸡人唱鹤盖诣门。

上有九重不测之苍天，今我安往谒夫帝。下有九州环流之瀛海，今我安往济所届。

遐不汎览流观，遵君所迈。淬我玉研，今尔何为自摧藏，功德安可量。

溪飞鸲鹆，峡走羚羊。神龙四顾，睛注中央。圣贤所务，变化无方。

辟凶殃，醇雅致福祥。帝鸿之篆，娲后之章。太公之匮，宣尼之堂。

琉璃之匣，紫云之房。传称往昔，咸自谓要且妙，曾不知君研良，雅无当。

佩长剑之陆离，犀渠为衣，冠以雄鸡。载驱载驰敌万人，挥斥安边陲。

班生投笔，终童弃繻。苏卿之节，伯也之殳。亦自要妙，胡宁舍诸。

考黄钟，阐玑衡。东储甲观，西蜀元亭。操彤管，播金声。

咏歌王风，辞若兰馨。知彼通塞，不出户庭。钓巨鱼如大鹏，与真人游息蓬瀛。

奉觞北斗，有酒如渑。今日乐，诚可称。乐未央，为乐当自强。

富与贵，如朝霜。何为自误，使尔心伤。
胡邦衡移衡州用坐客段廷直韵
王庭圭（宋代）

朱崖万里海为乡，百鍊不屈刚为肠。复出光芒动星斗，定随雷雨起江湘。

归期正待春回雁，贺客争持酒满觞。笑说开元丞相宅，凄凉偃月上标堂。
宝光寺同门生辈一首
黄省曾（明代）

草暗芳阶色，风回绮树光。五霞薰席暑，一雨荐杯凉。

酒意添山老，云心切向长。吾徒有朱凤，竹下任留将。
何公桥
苏轼（宋代）

天壤之间，水居其多。
人之往来，如鹈在河。
顺水而行，云驰鸟疾。
维水之利，千里咫尺。
乱流而涉，过膝则止。
维水之害，咫尺千里。
沔彼滥觞，蛙跳儵游。
溢而怀山，宰禹所忧。
岂无一木，支此大坏。
舞于盘涡，冰折雷解。
坐使此邦，画为两州。
鸡犬相闻，胡越莫救。
允毅何公，甚勇於仁。
始作石梁，其艰其勤。
将作复止，更此百难。
公心如铁，非石则坚。
公以身先，民以悦使。
老壮负石，如负其子。
疏为玉虹，隐为金堤。
直栏横槛，百贾所栖。
我来与公，同载而出。
讙呼填道，抱其马足。
我叹而言，视此滔滔。
未见刚者，孰为此桥。
愿公千岁，与桥寿考。
持节复来，以慰父老。
如朱仲卿，食于桐乡。
我作铭诗，子孙不忘。
集句拟刘文纲少参悼亡 其十一
朱诚泳（明代）

红衣落尽暗香残，相见时难别亦难。

弱水蓬莱三万里，碧桃何处更骖鸾。
次韵王待制游东坡留题十一绝
喻良能（宋代）

腐儒诗胆大於身，所恨陈言老未新。
何日小舟江上去，一杯聊酹笔端神。
十六日
韩淲（宋代）

雪飞三日暗烟雾，雪住三日埋冰霜。尽道春来须解冻，不疑腊尽未回阳。

楼台瞩望犹如积，城市驱驰殆欲僵。辛苦农家应击壤，遗蝗入地麦青长。
诇李斛峰右司
赵汝腾（宋代）

数士英英未易招，当时一网尽于萧。公才何止为陈瓘，朝论今于推杜乔。

国定须贤扶宇宙，士惟知道乐箪瓢。凤凰千仞需时下，谗说新来已雪消。
杂曲歌辞。苏摩遮
张说（唐代）

摩遮本出海西胡，琉璃宝服紫髯胡。

闻道皇恩遍宇宙，来时歌髯助欢娱。

绣装帕额宝花冠，夷歌骑髯借人看。

自能激水成阴气，不虑今年寒不寒。

腊月凝阴积帝台，豪歌击鼓送寒来。

油囊取得天河水，将添上寿万年杯。

寒气宜人最可怜，故将寒水散庭前。

惟愿圣君无限寿，长取新年续旧年。

昭成皇后帝家亲，荣乐诸人不比伦。

往日霜前花委地，今年雪后树逢春。
和武门下伤韦令孔雀
王建（唐代）

孤号秋阁阴，韦令在时禽。觅伴海山黑，思乡橘柚深。

举头闻旧曲，顾尾惜残金。憔悴不飞去，重君池上心。
竹枝词二首
黄庭坚（宋代）

塞上柳枝且莫歌，夔州竹枝奈愁何。
虚心相待莫相误，岁寒望君一来过。
临江仙·江绕黄陵春庙闲
牛希济（五代）

江绕黄陵春庙闲，娇莺独语关关。满庭重叠绿苔斑。阴云无事，四散自归山。
箫鼓声稀香烬冷，月娥敛尽弯环。风流皆道胜人间。须知狂客，拼死为红颜。
句
袁坰（宋代）

虽云误失风霜操，不替调羹为子贤。
巽亭小饮
郑獬（宋代）

花开花落何须问，劝尔东风酒一杯。
世事正如沧海水，早潮才去晚潮来。
上巳日，天畅晴甚，觉《兰亭》“天朗气清”句为右军入化之笔，昭明忽然出手，岂谓年年有印板上巳耶？诗以纪
金人瑞（清代）

三春却是暮秋天，逸少临文写现前。
上巳若还如印板，至今何不永和年？

逸少临文总是愁，暮春写得如清秋。
少年太子无伤感，却把奇文一笔勾。
发桐庐
李弥逊（宋代）

江尽溪流合，行舟落照催。
櫂歌来月浦，帆影上风桅。
路转山容改，潮平水色回。
兵戈满天下，飘泊壮心摧。
亦好园四咏·钓矶
喻良能（宋代）

只为贪赪鲤，还应爱碧流。
风来花落饵，云破月沈钩。
客舍瓦池
史弥宁（宋代）

片石玲珑水抱根，巧栽松竹间兰荪。
怕人触弄鱼儿活，疏织筠笼护瓦盆。
和刘右司见寄六绝一律
吴潜（宋代）

老子谁知密度关，却支筇杖访荒园。
故应我辈钟情别，佳话真堪诏子孙。
答梵才见贺忝承旨之作
宋祁（宋代）

玉署重来访旧游，蟠桃熟遍碧城秋。
不知身是真仙未，上到鳌山最上头。
米元章黄龙帖赞
岳珂（宋代）

华胄遥遥楚国，宗风的的曹溪。
唤起争名米老，奎光长照珍题。
千秋节赐群臣镜
李隆基（唐代）

瑞露垂花绶，寒冰澈宝轮。对兹台上月，聊以庆佳辰。
因沐感发，寄朗上人二首
白居易（唐代）

年长身转慵，百事无所欲。乃至头上发，经年方一沐。

沐稀发苦落，一沐仍半秃。短鬓经霜蓬，老面辞春木。

强年过犹近，衰相来何速。应是烦恼多，心焦血不足。

渐少不满把，渐短不盈尺。况兹短少中，日夜落复白。

既无神仙术，何除老死籍。只有解脱门，能度衰苦厄。

掩镜望东寺，降心谢禅客。衰白何足言，剃落犹不惜。
重阳
文天祥（宋代）

万里飘零两鬓蓬，故乡秋色老梧桐。
雁栖新月江湖满，燕别斜阳巷陌空。
落叶何心定流水，黄花无主更西风。
乾坤遗恨知多少，前日龙山如梦中。
送瞿慧夫上青龙镇学官三首 其一
陈德永（元代）

仕宦去家百里近，文采照人当妙年。想见弹琴读书处，墙头春日荠花圆。
冥漠君墓
马之纯（宋代）

经营东府役纷纷，掘土城壕得古坟。
便见双棺垂欲朽，不知何世了无闻。
遂令移殡北墉上，仍与号为冥漠君。
万事到头成幻灭，祭时犹读惠连文。
陈蕃愿扫除天下
范晔（南北朝）

陈蕃字仲举，汝南平舆人也。祖河东太守。蕃年十五，尝闲处一室，而庭宇芜秽。父友同郡薛勤来候之，谓蕃曰：“孺子何不洒扫以待宾客。”蕃曰：“大丈夫处世，当扫除天下，安事一室乎。”勤知其有清世志，甚奇之。
月夜
吴鼎芳（明代）

昨夜因看月，清光动旅思。
今宵宜早睡，莫待月明时。
河传（二之一·仙吕调）
柳永（宋代）

翠深红浅。愁蛾黛蹙，娇波刀翦。奇容妙妓，争逞舞裀歌扇。妆光奇粉面。

坐中醉客风流惯。尊前见。特地惊狂眼。不似少年时节，千金争选。相逢何太晚。
菩萨蛮
许禧身（清代）

珠宫竞奏霓裳曲。翩翩舞态人如玉。檀板拍红牙。仙源正著花。

如枝华烛朗。露气宵来爽。双手捧琼浆。萱闱且解伤。
壶中天·用优昙钵花，为赵次珊尚书作
夏孙桐（清代）

珠莹玉亸，讶人间弹指，华鬘春色。蟠实灵椿千岁有，顷刻花开难值。

璧月俄临，彩云不散，芳讯留驹隙。亭亭双袂，待迎扶醉归客。

旧事金带园葩，丝音省树，付浮云过翼。那及天香生邂逅，恍对餐风姑射。

佛国因缘，仙家点化，瑞应嘉名锡。电光能驻，镜中长映冰魂。
与吴昌国同游灵水院二首 其一
朱松（宋代）

算舟吏散了无事，与客意行初不谋。饱看云涛舞空阔，欣逢泉石媚深幽。

西汉未试补天手，上界那知鞭凤游。剪烛他年忆真赏，莫嗟身世尚沉浮。
和花庵
程颢（宋代）

得意即为适，种花非贵多。一区才丈席，满目自云萝。

静听禽声乐，闲招月色过。期公在康济，终奈此情何。
赠江油尉
李白（唐代）

岚光深院里，傍砌水泠泠。
野燕巢官舍。溪云入古厅。
日斜孤吏过，帘卷乱峯青。
五色神仙尉，焚香读道经。
七月一日作
晁说之（宋代）

去秋今复号新秋，要使新愁入旧愁。
四海元龙霖雨望，一生仲举国家谋。
囚冠不脱凋蓬鬓，旅殡何堪败蒻舟。
谁与此怀同涕泗，南山朝霭萶烟浮。
五君咏五首·李赵公峤
张说（唐代）

李公实神敏，才华乃天授。睦亲何用心，处贵不忘旧。
故事遵台阁，新诗冠宇宙。在人忠所奉，恶我诚将宥。
南浦去莫归，嗟嗟蔑孙秀。
热中呈楚南僧
华岳（宋代）

帝炎执鞭驱赤龙，火车万乘烧长空。长空万里俱蕴隆，流金烁石天地同。

我来亭亭日当午，欲避骄阳竟无所。愿求一洒杨柳枝，化作东闽万家雨。
题西楼有感
王柏（宋代）

往事伤心不可论，高情还许小通门。
旋锄荒草追风景，因种残花划雪痕。
败壁古苔权作主，破窗夜雨暗消魂。
青山不管兴亡事，依旧楼头挹暮樽。
天人阁端午帖子词
宋庠（宋代）

越簟轻裁玉，齐纨巧缕冰。
宫中虽命节，何处有炎蒸。
宣州罢任再赠
文天祥（宋代）

贫贱元无富贵思，泥涂滑滑总危机。
世无徐庶不如卧，见到渊明便合归。
流落丹心天肯未，峥嵘青眼古来稀。
西风为语岩前桂，若更多言却又非。
偈颂二百零五首
释正觉（宋代）

木有火伤身，人有火伤神。
木无火不生，人无火不成。
地水风火，亦复如是。
四大普周同法界，各各普周无障碍。
只者普周无碍时，自然无坏无不坏。
左泉先生赐读伴云仙馆，即事诗八首，赋此奉酬 其二
缪焕章（清代）

绮楼曾占十分春，雾鬓云鬟画里身。一事难忘惆怅处，徐娘半老尚风尘。
唐虞吟
邵雍（宋代）

天下目为目，谓之明四目。
天下耳为耳，谓之达四聪。
前旒与黊纩，所贵无近情。
无为无不为，知此非虚生。
句
吴璋（唐代）

雁飞云抹欹斜字，鱼跃波摇出没星。
送万仲荣赴省
姚勉（宋代）

梅梢枯处忽东风，魁压千花一点红。
欢喜马头飞雪处，安排龙首彩云中。
内讧外阻忧方大，东拄西撑策已穷。
试了南宫趋北阙，好输鲠论发天聪。
梦观牡丹
陆游（宋代）

忘却晨梳满把丝，楝花嫌不似臙脂。
起来一笑看清镜，惟插梨花却较宜。
同家德清侍尚书杨宝学山行先过上岩访家谐季
程公许（宋代）

鹤书杳杳上岩云，锦里安车忽暮曛。二陆久当为世瑞，一夔留与护香芸。

中春涧壑晴如暝，亭午松萝气自薰。倚槛欲歌招隐赋，客尘痼我不成文。
宿北山禅寺兰若
刘长卿（唐代）

上方鸣夕磬，林下一僧还。密行传人少，禅心对虎闲。

青松临古路，白月满寒山。旧识窗前桂，经霜更待攀。
洛春谣
司马槱（宋代）

洛阳碧水扬春风，铜驼陌上桃花红。高楼叠柳绿相向，绡帐金銮香雾浓。

龙裘公子五陵客，拳毛赤兔双蹄白。金钩宝玦逐飞香，醉入花丛恼花魄。

青娥皓齿列吴娼，梅粉妆成半额黄。罗屏绣幕围寒玉，帐里吹笙学凤凰。

细绿围红晓烟湿，车马騑騑云栉栉。琼蕊杯深琥珀浓，鸳鸯枕镂珊瑚涩。

吹龙笛，歌白纻，兰席淋漓日将暮。君不见灞陵岸上杨柳枝，青青送别伤南浦。
苦热和袁应祥用韦苏州乔木生夏凉流云吐华月
郭印（宋代）

倚杖长松底，无风昼自凉。
吾庐傍林壑，嘉木耸千章。
过石头城
张祜（唐代）

累累墟墓葬西原，六代同归蔓草根。

唯是岁华流尽处，石头城下水千痕。
挽奚公彦章承奉诗
虞俦（宋代）

已识嵇中散，谁惭王濬冲。
鸿飞嗟目断，鹤化骇群空。
懒作金门客，宁为铁面翁。
后园花木在，回首又春风。
木兰花慢 陪安参政宴吴山盛氏楼
张野（元代）

爱吴山佳处，凝望际，眼增明。正帘卷江涛，屏开罨画，境接蓬瀛。中朝相君宽厚，领太平、歌吹宴簪缨。巧啭雏莺锦字，哀弹小雁银筝。人生乐事古难并。清兴卷沧溟。恨老矣刘郎，病馀司马，慵举瑶觥。登临不留一语，怕风烟、笑我太无情。收拾新诗未了，钱塘落日潮生。
山中
吕高培（清代）

秋风扫枯萚，空林自生响。况有流泉清，顿令心目爽。

崇岩云气出，古今一俯仰。凭虚发长谣，凉月渐东上。

昔人歌啸地，烟草资欢赏。以兹感陈迹，沧桑信非罔。

避世复何心，愿言息劳攘。
云文阁
张仲深（元代）

我家住蓬莱，结屋俯翠瀛。平生好楼居，坐有安期生。

云连香炉好，宛若横江鲸。老蜃喣晨气，瑞霭疑县旌。

彷佛王子晋，缑岭调鸾笙。光芒贯东壁，可玩不可名。

常恐青藜烟，夜夜连西清。
青玉案三首 其一
高士奇（清代）

长天一幅拖蓝纸，见几阵、鸿成队。乱墨斜行低映水。

菰芦滩上，蓼花洲里，影出飞腾势。

年年霜信来千里，碧海空濛何处寄。写尽朝红兼暮翠。

浔阳商妇，新丰荡子，那识相思字。
太白祠
张埴（宋代）

翰林昭代世之雄，何止将军走下风。
吟墨淋淳三极浃，酒杯倾倒五湖空。
可怜墓草离离碧，不似袍花嫋嫋红。
端的骑鲸何许去，娥眉亭上问渔翁。
次莫少虚韵
郭印（宋代）

富贵等劳生，不如行乐耳。
遑遑观一世，荣辱随偾起。
幽寻苦无暇，佳处谁屈指。
春归呼我游，邂逅佳公子。
莫侯江南秀，幽香发蕙茝。
诗诗更清激，虢虢寒流驶。
锦屏有蒲郎，冰壶清彻底。
便腹久空洞，了不见嗔喜。
岁晚得二友，追随当行李。
五湖三江宽，亦不遗洲沚。
偶来泛扁舟，朱墨推案几。
徜徉一水间，便欲寄残龄。
追观少年心，寂寞已灰死。
穷通岂无命，流坎听行止。
岷山行筑室，计决吾往矣。
斗酒相往还，素约自今始。
和北轩薜荔
苏颂（宋代）

分得岩枝带藓文，壁间延蔓密含春。
摇风似展垂云翼，和雨疑骞化浪鳞。
寒对竹轩陵霰雪，静陪犀柄辟埃尘。
省闱不比山河远，休拟灵均咏若人。
次韵和望岳亭诗 其一
刘攽（宋代）

连逢七十二重山，芝朮潜通小有天。自笑何须仙者笑，未忘轩冕顾金钱。
干山
凌岩（宋代）

八峰葱茜石林幽，给事题诗记胜游。昨夜僧归钟鼓静，一声鹤唳海天秋。
洞仙歌
晁端礼（宋代）

年时此际，向扁舟同载。风送征帆暮天外。对沙汀宿鹭，与波上轻鸥，双双处，相唤相呼自在。

如今重整棹，烟景依然，谁念轻分绣罗带。向蓬窗独坐，不觉徊徨，鸥与鹭、想一齐惊怪。怎生得、今宵梦还家，又譬如秉烛，夜阑相对。
访鹿田二首
苏籀（宋代）

隐士云凝北山麓，将军树竦碧崖寒。
乌犍户富犁千亩，苍簳梯空擢万竿。
荦荦马鞭贪快睹，森森僧席饫奇观。
未应泉石减天竺，自古英灵招考槃。
破山茶话
邵陵（清代）

山光潭影冷清晖，坐久新凉欲袭衣。忽漫推窗满庭月，六朝松老树阴稀。
同孙子直和李参政东园韵十绝
洪咨夔（宋代）

扶持吾党谁为地，保护斯文赖有天。
鼎欲大亨须玉铉，井於冽食定寒食。
真宗奉圣祖玉清昭应宫十一首 其二 奉香用《灵安》。
郊庙朝会歌辞（宋代）

芳气上浃，飙驭下临。绍承丕绪，永励精明。氤氲成雾，葱郁垂阴。

虔恭对越，介祉攸钦。
奏径坂尊公致政盛德於上就以诗报之
赵汝腾（宋代）

拜疏归田学老农，天高未肯听衰翁。
逸民且举邵康节，有子并称程大中。
给札说书皆御墨，教忠锡爵励群工。
老臣只代臣颐请，颐不祈恩何自通。
太极中事事皆有即无佛
陈普（宋代）

三春蝴蝶谁言梦，六月苍蝇讵可憎。
未怪康衢中有虎，每疑太极裹无僧。
闺情
高适（唐代）

相随万里泣胡风，疋偶将期一世终。早知中路生离别，悔不深怜沙碛中。
佚题
陈子壮（明代）

春晴不十日，亦自有春情。叠嶂来调骏，铺茵好试莺。

兆年仙子穗，卜夜里人筝。相诗花林晓，翩其携手行。
西江月 为赵元父赋雪梅图
王沂孙（宋代）

褪粉轻盈琼靥，护香重叠冰绡。数枝谁带玉痕描。

夜夜东风不扫。

溪上横斜影淡，梦中落莫魂销。峭寒未肯放春娇。

素被独眠清晓。
偈颂一百二十三首
释普度（宋代）

八十翁翁辊绣球，谁知辊得意休休。
如今逗到凌霄上，云自高飞水自流。
襄阳为卢窦纪事（第五首一作马戴诗襄阳席上呈于司空）
元稹（唐代）

帝下真符召玉真，偶逢游女暂相亲。

素书三卷留为赠，从向人相说向人。

风弄花枝月照阶，醉和春睡倚香怀。

依稀似觉双环动，潜被萧郎卸玉钗。

莺声撩乱曙灯残，暗觅金钗动晓寒。

犹带春酲懒相送，樱桃花下隔帘看。

琉璃波面月笼烟，暂逐萧郎走上天。

今日归时最肠断，回江还是夜来船。

花枝临水复临堤，闲照江流亦照泥。

千万春风好抬举，夜来曾有凤凰栖。
鸳鸯梅
李龙高（宋代）

莫是夷齐幻出身，又疑洛下见机云。世人苦被风情累，也把妖名涴却君。
摸鱼儿 九日登平山和赵子固帅机
张矩（宋代）

望神京、目断烟草，青天长剑频倚。香街十里朱帘月，空想当年华丽。

堪叹处。渺沙霭蒹葭，咿雁声起。平山谩记。怅杨柳春风，晴空栏槛，陈迹总非是。

重阳好，红叶黄华满地。良辰美景如此。青油幕府传芳斝，苒苒露琼花气。

还更喜。看玉阃规恢，笑骋伊吾志。尘清北冀。便向关洛联镳，巍巍冠佩，麟阁画图里。
八月十五夜月二首
曾几（宋代）

玉露金波不可孤，相瞻今夕定何如。
氛埃未净雨湔洗，阴翳小何风扫除。
丹桂看来元了了，白榆种得许疏疏。
一杯浊酒非难事，未有新诗报答渠。
送罗季能赴江陵幕
李曾伯（宋代）

留台雄峙渚宫边，江汉中间别一天。
号令半皆归后务，规模几不减中权。
况从席上分邹湛，细向楼头访仲宣。
为报荆人好相庆，幕中无事帅垣贤。
偈颂四首
释道济（宋代）

一块两块，佛也不怪。
一醒两醒，佛也不嗔。
一碗两碗，佛也不管。
凌云醉归作
陆游（宋代）

峨嵋月入平羌水，叹息吾行俄至此。
谪仙一去五百年，至今醉魂呼不起。
玻璃春满琉璃锺，宦情苦薄酒兴浓。
饮如长鲸渴赴海，诗成放笔千觞空。
十年看尽人间事，更觉麴生偏有味。
君不见蒲萄一斗换得西凉州，不如将军告身供一醉。
烟溪义渡四首 其四
章懋（明代）

楫击中流应有志，舟横野渡岂无能。独怜亭长乌江上，不及滹沱一寸冰。
濯缨潭
陈岩（宋代）

山深地僻人稀到，安得沧浪孺子歌。
缨上本无尘可濯，莫将止水强杨波。
西轩看山怀荆公
郭祥正（宋代）

长忆金陵数往还，诵公佳句伴公閒。如今不复闻公语，独自西轩卧看山。
将归江南留别友人
许棠（唐代）

连春不得意，所业已疑非。旧国乱离后，新年惆怅归。

雪开还楚地，花惹别秦衣。江徼多留滞，高秋会恐违。
题楚江春晓图
胡奎（元代）

巴水雪消流浩浩，三峡猿声啼不了。舟人挂帆南斗低，斑竹林深鸡唱晓。

大船小船相逐来，小船先待大船开。黄陵庙前风浪恶，小船还依大船泊。

共祷龙神抛纸钱，珓杯凶恶听巫言。但祝远人心地好，乌纱巾上有青天。
西江月·离位翻为姹女
王＊（元代）

离位翻为姹女，坎宫却是婴儿。自因两个隔东西。始用黄婆通意。每遇阳生冬至，方能夫唱妻随。一时齐会赴瑶池。共饮刀圭欢戏。
晚景怅然简二三子
李峤（唐代）

楚客秋悲动，梁台夕望赊。梧桐稍下叶，山桂欲开花。

气引迎寒露，光收向晚霞。长歌白水曲，空对绿池华。
宫词一百首
岳珂（宋代）

鸦山凌晓度先锋，泣穴鼯鼪已灭踪。
天子圣明知万里，归徕州下拆泥封。
哭造微禅师
林宽（唐代）

神迁不火葬，新塔露疏柽。是物皆磨灭，唯师出死生。

虚堂散钓叟，怪木哭山精。林下路长在，无因更此行。
对新月怀卢方伯往金山登高
庞尚鹏（明代）

扁舟何处访松楸，日落长江急暝流。林壑风高天似水，星河霜冷月如钩。

山间篱落黄花坞，海上芙蓉白雁秋。试问青莲李居士，几时还向竹溪游。
和邵二泉申诏许终养韵
王鏊（明代）

青门幸有种瓜田，出处无烦更问天。自是皇恩深眷恋，非关臣赋有奇偏。

情同令伯陈情表，志在高平乐志篇。愿得王阳长在位，且教贡禹过年年。
岁除
李洪（宋代）

客里光阴又一年，人情真复似怜蚿。
家贫尚有春名酒，才拙安能雪命篇。
弱柳经霜半凋落，修篁沐雨更便娟。
亲交岁晚无书劄，常闭柴扉稳昼眠。
挽中书侍郎懿献傅公二首 其二
刘摰（宋代）

公昨初移疾，予方丐一麾。寻闻升屋告，适是出关时。

零落孤龙友，绸缪记凤池。白头怀抱事，西望不胜悲。
送孙明秀才往潘州访韦卿
李频（唐代）

北鸟飞不到，北人今去游。
天涯浮瘴水，岭外问潘州。
草木春冬茂，猿猱日夜愁。
定知迁客泪，应只对君流。
第四十三亲传底事颂
释义青（宋代）

亲伸端的向君言，莫比流沙少室传。

昨夜雁回双岭后，谢家人立月明前。
次韵仲弓寄德符大受
邹浩（宋代）

二子麻衣掩旧春，霏霏眦血洒惊尘。白云不雨还遮岫，清颍无心解阅人。

祸福循环终有数，诗书饱腹未为贫。何当跋马同君去，萝月松风慰秃巾。
如梦令（中吕思情·第二）
周邦彦（宋代）

门外迢迢行路。谁送郎边尺素。巷陌雨余风，当面湿花飞去。无绪。无绪。闲处偷垂玉著。
承闻故房相公灵榇自阆州启殡归葬东都有作二首
杜甫（唐代）

远闻房太守，归葬陆浑山。一德兴王后，孤魂久客间。

孔明多故事，安石竟崇班。他日嘉陵涕，仍沾楚水还。

丹旐飞飞日，初传发阆州。风尘终不解，江汉忽同流。

剑动新身匣，书归故国楼。尽哀知有处，为客恐长休。
戏答圣俞
欧阳修（宋代）

鹤行而啄，青玉嘴，
枯松脚，兔蹲而累，
尖两耳，攒四蹄。
往往於人而高堂净屋曾见之，锦装玉轴挂壁垂。
乍见拭目犹惊疑，羽毛襂褷眼睛活，
若动不动如风吹。主人矜夸百金买，
云此绝笔人间奇。画师画生不画死，
所得百分三二尔，岂如翫物翫其真。
凡物可爱惟精神，况此二物物之珍。
月光临静夜，雪色凌清晨。
二物於此时，莹一点纤埃尘。
不惟可醒醉翁醉，能使诗老诗思添清新。
醉翁谓诗老，子勿诮我愚。
老弄兔儿怜鹤雏，与子俱老其衰乎。
奈何反舍我，欲向东而看舞姝。
须防舞姝见客笑，白发苍颜君自照。
朱宗良用晦贞吉巍甫佳甫杨懋功方士功赵修甫邀集东湖草堂
黎民表（明代）

豪游何似习家池，爽气西来晚共披。一径兰苕鸣翡翠，满湖秋浪浴凫鹥。

微名莫问青藜杖，高调仍多白雪词。若有片言能止辇，桂丛吾敢负归期。
宫词 其二十九
周彦质（宋代）

翠弁仙衣下玉廊，修真宫女夜焚香。舒徐有月随莲步，绰约无人见靓妆。
乞砚行
屈大均（明代）

羚羊峡东惟端溪，水岩之口临江低。石师匍匐下绝磴，中穿四洞先东西。

使君最嗜紫云片，脚踏青天割为砚。青花细细似微尘，蕉叶白中时隐见。

空濛雨气成黄龙，欲散不散浮水面。猪肝淡紫方新鲜，带血千年色未变。

中间火捺晕如钱，半壁阴沉望似烟。翡翠朱砂非一种，斑斑麻鹊点多圆。

斯是水岩石中髓，水之精华结渊底。就中纯粹含乾德，纷纷脂玉惭肌理。

入手温然煖若春，浮动心花兼意蕊。姑射冰凝总在神，昭仪膏滑那濡水。

玉骨虽刚按似柔，生气周身无不靡。鸲鹆何须活眼多，云霞亦是空天滓。

使君命匠细磨砻，中有三方最高美。其馀浸润水盘中，水碧金膏尽糠秕。

分我东洞一大脔，似方非方非石子。纵横六寸甚端厚，蕉叶青花相间起。

前者两片琢未成，赠我已与琼瑶似。使君割爱本非常，不贪为宝吾难已。

连城之璧妄希求，腼颜未免秦人耻。何物能为十五城，赋诗适自呈媸鄙。

使君作者本多才，笑我布鼓持当雷。不须狡狯凭诗笔，自有神明契合来。
颂古二十一首
释心月（宋代）

普济把定，被庞公痛处一锥。
直得左转右侧，前依后随。
笊篱提起处，相呼作舞诗。
若言依样画猫儿，定把黄金铸子期。
纸扇
郭印（宋代）

裁成方絮后，凉意便相亲。
烈日工遮影，飞尘少污人。
襟披殊觉快，掌运莫辞频。
纨绮徒观美，论功曷比伦。
登上界三峰从神湖望夜乐池还憩青羊石
王文诰（清代）

罡风吹衣裂，补缀来片云。禹步登上界，下视云中君。

神湖遥接夜乐水，傍守青羊作长跪。白环之树丹刚林，空青万条玉间金。

风泉纷起响琴筑，琅琅九奏八会调仙音。东极天，浮黎国，老聃一开紫字帙，举授青真东海童，尹喜玄观求不得。

求不得，将何之，先吾闻道吾之师。跽请丫角青童儿，童儿为言子可教。

可教隔一尘，不见琼花玉蕊更翻新。朝跨青鸾暮赤凤，白波浩淼连天津。

红颜春树一挥手，日魂月魄自转河车轮。河车轮，驻景方，他时东海波不扬。

我骑东海青石羊，太清上界封云篆，缥缈三峰环绕神湖光。

子盍求我乐池上，神虎销魔一轴开琳琅。尹喜授记别，童儿狡狯掉此舌。

东华玉女击西盈，神真自向华存说。上元降敕扶广山，六甲灵飞授刘彻。

蟠桃岁熟阅三千，尹喜头颅卉回雪，知否曾来学宝诀。

我今唤起石羊群，太霞一曲排空闻。袖得三峰归下界，绘图一炷妙香薰。
墨梅花三绝 其一
许景衡（宋代）

园林飒飒正飞沙，欻见东风第一花。画里有诗还会么，分明竹外一枝斜。
大将出师歌
陆游（宋代）

将军北伐辞前殿，恩诏催排苑中宴。
紫陌惊尘中使来，青门立马群公饯。
绣旗杂沓三十里，画鼓敲铿五千面。
行营暮宿咸阳原，满朝太息倾都羡。
天声一震胡已亡，捷书奕奕如飞电。
高秋不闭玉关城，中夜罢传青海箭。
可汗垂泣小王号，不敢跳奔那敢战。
山川图籍上有司，张掖酒泉开郡县。
还朝策勋兼将相，诏假黄钺调金铉。
丈夫未遇谁得知，昔日新丰笑贫贱。
阮客旧居
李阳冰（唐代）

阮客身何在，仙云洞口横。人间不到处，今日此中行。
三塔寺寒光亭张于湖书词寺柱吴毅夫命名后轩二首 其二
岳珂（宋代）

云烟千嶂远，风月四时新。笠泽昔鲁望，镜明今季真。

何时脱尘绊，来此寄垂纶。一艇苇间宿，寒光长是邻。
送稌东归并示穆穰稔辈六首 其三
王绅（宋代）

百亩山田绕敝庐，近年丰歉竟何如。诸郎若肯勤耕种，甘旨时供定有馀。
金沙亭
金君卿（宋代）

亭阚方池物物新，花中名品富长春。
诗僧用意栽培处，四季常教有主人。
雨中怀陈马二翰林
吴实（明代）

二月山城暖正融，桃花开尽杏花红。朋游零落春风后，客况凄凉暮雨中。

闽海几年谁寄雁，淮山千里独乘骢。玉堂蓬阁如天上，此日怀人思不穷。
偈六十九首 其五十三
释道宁（宋代）

毗卢影里，般若光中。互为主伴，法界融通。白云片片，帝网重重。

法分万派，月印寒空。道人活计，古佛家风。自他兼济，无功之功。

高著眼，莫狐疑。卷舒自在，今正是时。路逢剑客须呈剑，不是诗人莫献诗。
有怀如璧道人二首 其一
谢薖（宋代）

道人诗思泻江湍，乞食侯门铗屡弹。铺褐卧云何处去，不应投老累儒冠。
谢池春·壮岁从戎
陆游（宋代）

壮岁从戎，曾是气吞残虏。阵云高、狼烟夜举。朱颜青鬓，拥雕戈西戍。笑儒冠、自来多误。
功名梦断，却泛扁舟吴楚。漫悲歌、伤怀吊古。烟波无际，望秦关何处。叹流年、又成虚度。
寄文若
李彭（宋代）

仲氏客淮上，蓬窗忆聚星。云从望中密，雨逐去边零。

赤壁念存没，怡亭几醉醒。归欤勤著脚，莫负读书萤。
句
管道升（元代）

山回新绮阁，竹掩旧朱门。
即事中元甲子（一作韦庄诗）
罗隐（唐代）

三秦流血已成川，塞上黄云战马闲。只有羸兵填渭水，

终无奇事出商山。田园已没红尘内，弟侄相逢白刃间。

惆怅翠华犹未返，泪痕空滴剑文斑。
望金陵
晁补之（宋代）

龙盘虎踞望南津，余烈峥嵘尚霸陈。
醉着不知风揭屋，可能杨素是江神。
春日田园杂兴
草堂后人（宋代）

桑眼已开芳尽长，西畴东墅足相羊。
麦风初暖燕争疊，林雨忽晴蛙满塘。
野老新衣逢社喜，山妻椎髻为簪忙。
纷纷游骑踏花去，谁识吾家旧草堂。
题韩干马
高翔（宋代）

渴乌项领紫驼峰，跑地求泉鬣上冲。
不敢牵来向江水，预防踊跃学蛟龙。
用陈阜卿劝农韵呈宣城太守
王之道（宋代）

欲知人意喜，万户郁炉烟。
纱帽花垂额，金邱酒到莲。
岁丰端可卜，农劝竞相传。
往矣南阳政，今追召父贤。
近世爱国志士歌 其一
黄遵宪（清代）

今日共尊王，九原君知否？化鹤倘将来，摩挲柳庄柳。
挽郑计院
刘克庄（宋代）

方与誉髦连茹进，忽然避弋下乔来。
空令归访盟鸥社，不使重登市骏台。
古有孟尝能好客，今无鲍叔青分财。
吾衰难秉铭幽笔，短些凄凉不尽哀。
闻降湖北提盐
曾几（宋代）

一为散吏寄郊坰，三见南山木叶零。
病著不能朝帝所，老来只合奉祠庭。
绣衣玉节官仍作，流水桃花路再经。
洞口故人应问我，淹留何处发星星。
送苏州姚长史
韩翃（唐代）

江城驿路长，烟树过云阳。舟领青丝缆，人歌白玉郎。

葛衣行柳翠，花簟宿荷香。别有心期处，湖光满讼堂。
丁亥沔阳春时即事简吴叔永
李曾伯（宋代）

朝来渐可试春衣，弩末轻寒力已微。
木叶未繁山尚瘦，桃花欲落花初肥。
疆陲虏逐征鸿去，庭馆人随社燕归。
紫陌青门无恙在，不妨携酒问芳菲。
朱泾船子禅师
张商英（宋代）

芦苇萧萧江岸秋，长天独月向西流。离钩三寸无人道，笑倚兰桡自点头。
谢子瞻内翰浙西开府
钱协（宋代）

隽庭鸳鹭集珍丛，病翮摧颓下九门。罪戾我惭非昼锦，回翔公亦暂朱轮。

龚黄政化知应尔，夔契谋谟想自存。
摸鱼子·倚西风
赵必岊（宋代）

倚西风、招鸿送燕，年华今已如客。青奴一饷贪凉梦，昨夜酒红客力。愁似织。听鸣叶寒蝉，话到情客极。舞衣春入。叹带眼偷移，琴心不断，襟袖旧时窄。

红尘陌。谁寄佳人消息。任他珠网瑶瑟。金钗两鬓霓裳曲，总是浪歌闲拍。长夜笛。且慢析轻匀，留醉酒垆侧。烟青雾白。望残照关河，睛云楼阁，何处是秋色。
已赋四花复得红因念阁下旧遂足五花之韵
项安世（宋代）

吾衰不复梦蓬瀛，忽见红梅眼暂惊。
独树正当云阁起，艳汝斜照石渠明。
懒随朔雪传春信，长倚东风诧晓酲。
岁晚江湖逢驿使，羞多无奈脸霞生。
贵阳李芘园尚书师命题赐环纪恩图三首 其一
夏孙桐（清代）

早知圣主谅丹诚，许缓三年绝塞行。国是艰难迟始定，臣心忠爱久逾明。

关中紫气瞻遥近，陇外青山识送迎。未出玉门恩诏下，那同马角望归程。
三月十八日
赵蕃（宋代）

巴陵一月雨不休，岂惟人病天亦愁。
蚕饥麦腐谷种坏，农夫田亦呼天求。
巴邑有客方倦游，杭湖欲归思具舟。
冥冥政尔羡归雁，拍拍安得从轻鸥。
远书数月绝不得，尔穷故与吾仿佛。
或云此雨只此域，又道淋淫遍江国。
夜来痛饮不知极，终日破床成兀兀。
感期风雨忆江东，诗就鸟栖窗纸黑。
寒食日献郡守
张友正（唐代）

入门堪笑复堪怜，三径苔荒一钓船。
惭愧四邻教断火，不知厨里久无烟。
示祖元禅人
释宗杲（宋代）

万仞崖头解放身，起来依旧却惺惺。饥餐渴饮浑无事，那论昔人非昔人。
福昌官舍后绝句十首
张耒（宋代）

翠竹留人不忍还，暖泉春涨已潺潺。
寄言山鸟休归去，与尔同来乐此间。
惜黄花慢 晴郊访菊
陈维崧（清代）

郭外烟林。趁板桥夹浦，迤逦秋寻。溪翁陇口，半畦嫩蕊，园丁屋角，数亩浓阴。

离披开坼铺如锦，纵藻耀、偏觉萧森。选野岑。倚风藉草，隔涧捶琴。

浊醪无伴孤斟。渐林霏小结，岩翠将沈。家居罨画，厨方脍玉，人怀彭泽，篱恰摇金。

西风何事频吹帽，便短发、菊也须簪。搅客心。前村碎杵零砧。
星岩二十景 其五 天阁晴岚
谭谕（明代）

凌空峻阁傍云开，景色天然画里裁。倚槛凭高频纵目，端阳光霁接天台。
真珠花
杨巽斋（宋代）

累累花发映庭除，柳带榆钱总不如。
一任春风吹满地，幽人步履自虚徐。
句
王有元（宋代）

应无好梦到彭城。
如梦令·如梦
叶祖义（宋代）

如梦。如梦。和尚出门相送。
题刘仲高提刑所藏文与可墨竹
李纲（宋代）

萧郎画竹称逼真，与可所作尤绝伦。不将丹青借粉饰，直把宝墨传精神。

渭川万个在胸次，援毫戏扫如烟云。眼前先见欲画者，兔起鹘落气益振。

稚枯偃仰尽变态，笔力斡转风霆春。平生知作几千幅，得心应手老斲轮。

当时谁是识画者，谪仙东坡盖其人。老坡亦善作此画，意虽已到法未亲。

是中妙处不传授，但得木石枯鳞皴。自从兵火丧乱后，锦囊玉轴随埃尘。

公于何处得此本，四枝墨色犹鲜新。风梢雨叶间浓淡，纷披屈折节脉匀。

置之座右涤炎暑，飒飒更觉秋声闻。子猷会见定绝倒，安用日事栽培勤。

只今与可骨已朽，妙迹散落此幸存。愿公秘惜勿轻示，更筑小堂名墨君。
送选兄归天台
曹勋（宋代）

一笠弥天亦大奇，选公访我索新诗。
赤城归去应相忆，十里松风月上时。
净发吴生
释智愚（宋代）

适意多云水，寻幽访所知。曾于竺峰下，会见宝溪时。

巧理数茎发，清分两点眉。忽忘心手处，何谓不如斯。
八月十五夜卧疾
熊孺登（唐代）

一年只有今宵月，尽上江楼独病眠。

寂寞竹窗闲不闭，夜深斜影到床前。
舟中不寐起视月色如昼
马赓良（清代）

小艇落寒江，橹声摇梦醒。开篷正清夜，独坐揽幽景。

月明万籁歇，山水气俱静。兴来一扣舷，满江风露冷。
浪淘沙
白居易（唐代）

随波逐浪到天涯，
迁客西还有几家。
却到帝都重富贵，
请君莫忘浪淘沙。
赠桃源大师还剡
沈辽（宋代）

金庭昔相会，我发才胜冠。长啸望海峤，志怀九霄丹。

道人方少壮，谈笑升仙坛。一别支一载，流年剧飞翰。

韦布早相误，多病甘衰残。道人自怡悦，形神愈坚完。

访我吴山阳，相顾生惊叹。使我负愧耻，终身谢仙官。

犹欣被闇黮，得与世路宽。若逢羡门老，为余假青鸾。
雨后十小绝以一雨洗残暑万家生早凉为韵 其八
章甫（宋代）

梦作吴淞去，脍鲈捣香橙。道逢湖海人，欢宴如平生。
酬和友人见寄（一作冬日淮上别文上人）
慕幽（五代）

劳歌好自看，终久偶齐桓。五字若教易，一名争得难。

侵窗红树老，荫砌雪花残。莫效齐僚属，东归剪钓竿。
简能仁礼老
刘过（宋代）

幻身到处等空虚，习气依然未扫除。
柏树子边寻祖意，栴檀林下伴僧居。
三千世界初无碍，十二时辰得自如。
牛粪火堆煨芋熟，时时拾得懒残馀。
送友人王孟宾南归
张瑰（宋代）

多情才子倚兰舟，终拟蹉跎访旧游。日暮酒醒人已远，鸟啼花落水空流。

清风未许重携手，好月那堪独上楼。何处相思不相见，江南江北路悠悠。
紫骝马分得飞字
王禹声（明代）

宛马久不至，骅骝应见稀。乍疑烟燧起，忽逐电光飞。

鸣为胡笳动，骄缘塞草肥。胭脂山下过，血汗点征衣。
相见欢
向子諲（宋代）

桃源深闭春风。信难通。流水落花余恨、几时穷。

水无定。花有尽。会相逢。可是人生长在、别离中。
别林氏兄弟
吕本中（宋代）

二年住闽岭，所阅足青紫。那知万众中，得此数君子。

相从不我厌，但觉岁月驶。高论脱时俗，如风濯烦暑。

出处虽未同，气味固相似。人生有离合，所畏为物使。

要当啜英华，不必计渣滓。他年肯相寻，在彼不在此。
下第出京
黄滔（唐代）

还失礼官求，花时出雍州。一生为远客，几处未曾游。

故疾江南雨，单衣蓟北秋。茫茫数年事，今日泪俱流。
寄题三灵山程先生瑞墨阁
金君卿（宋代）

翼舒层构倚云霞，日下无雙处士家。
千叠灵山横琬琰，八分宸士动龙蛇。
趋庭素业皆黄卷，揭版新诗半碧纱。
我倦迷津欲归老，赖君曾为指仙槎。
索居三首
苏辙（宋代）

索居非谪地，垂老更穷途。
去住看人意，幽忧赖我无。
小园花草秽，陋巷犬羊俱。
近觉根尘离，忘言日益愚。
成都运司西园亭诗·潺玉亭
许将（宋代）

引泉注清渠，潺潺潄寒玉。
侧出阆风迟，骤惊江雨速。
飞濑乍扬白，櫂木细涵绿。
昼夜声不止，肯效楚人哭。
木兰花（高平暮秋饯别）
周邦彦（宋代）

郊原雨过金英秀。风扫霜威寒入袖。感君一曲断肠歌，劝我十分和泪酒。

古道尘清榆柳瘦。系马邮亭人散后。今宵灯尽酒醒时，可惜朱颜成皓首。
和吴谨微游仙都五首
许尹（宋代）

山中鹤怨无寻处，洞口云归未得归。
忆著仙都旧时路，石梁苔涩履痕稀。
东郊饮村酒大醉後作
陆游（宋代）

丈夫无苟求，君子有素守。
不能垂竹帛，正可死陇亩。
邯郸枕中垂，要是念所有。
持枕与农夫，亦作此垂否？今朝栎林下，取醉村市酒。
未敢羞空囊，烂熳诗千首。
路逢杨嘉猷赴官严州
徐照（宋代）

诗合诚斋意，难将片石镌。
相逢历在道，惜别未移船。
野步僧同话，宵吟吏废眠。
思君还有梦，前到钓台边。
文宣王及其弟子赞 其七十二
赵构（宋代）

彭衙高士，经籍是亲。赞成德艺，协于彝伦。厎绩圣道，斯肖素臣。

优哉游哉，学以致身。
海上夜征次解都阃
任环（明代）

雨馀伏枕听潮声，不寝因怜月色清。槎泛星河秋作客，剑横沧海夜谈兵。

初陈云鸟三军阵，已奠江山万里城。夷窟分明消虎豹，东南依旧见承平。
观音大士赞
释慧远（宋代）

大哉观世音，功德不思议。
来说是非人，是非人便是。
入九峰道中
释德洪（宋代）

插身在俗热恼处，留眼看山寒翠中。修径扫除知有寺，忽惊窗户湿青红。
观陜西图二首 其一
刘敞（宋代）

险固非天意，承平怪主忧。三年劳将帅，万里问旃裘。

尚记安西道，空悲定远侯。大河知所向，日夜正东流。
醉蓬莱·问西湖好处
韩淲（宋代）

问西湖好处，楼上薰风，有谁称寿。十里荷香，对槐阴清昼。细浪寿蓝，远山凝黛，更管弦初奏。醉舞嗟嗟，欢声沸沸，生申时候。膝下婆娑，老莱儿戏，帝所辉光，使衣呈绣。眷倚方隆，赐金章华绶。自此飞腾，凤阁鸾台，好满斟醇酎。道骨仙风，朱颜青鬓，年年依旧。
景福东厢诗·观试骑射
司马光（宋代）

阊阖风正清，觚棱日初媚。
材雄集便殿，玉座亲临视。
三河侠少儿，初识天子贵。
天山汗血骝，蹀躞金环辔。
扬鞭秋云高，顾盼有余锐。
萦回势可观，馨控动如志。
毫氂应心目，审固参身臂。
鸣弦电雹惊，中的冰瓦碎。
龙颜薄笑春，喜色连傍侍。
旦为徒步人，暮作飘缨使。
扬扬出九门，亲友生意气。
须知天地德，慎勿忘所自。
黠羌犹旅拒，猃狁方繁炽。
求为忠义臣，无负搜罗意。
清夜西窗独坐有怀
刘绩（明代）

杯罄烛花残，沈沈夜向阑。
吟兼邻笛怨，坐怯客毡寒。
露蕙虫争缉，风枝鸟畏弹。
未能消侠气，时拭剑镡看。
送人兄弟相别
萨都剌（元代）

送兄南浦上，情思两悠悠。昆弟难为别，江山总是愁。

橹声摇夜月，帆影障寒流。后夜相思处，嗷嗷鸿雁秋。
用短
陆游（宋代）

用短定非痴，爱闲真复奇。
饭香贫始觉，睡味老偏知。
畦地闲栽药，留僧静对棋。
余年犹有几，舍此欲何之？
杂兴 其四
韩淲（宋代）

经雨高林月出云，一天凉净白纷纷。道人打叠身心处，泥饮行吟不乱群。
得至郢州寄知郡朝议
彭汝砺（宋代）

襄阳曾赋赠行诗，邂逅扁舟得所期。胜迹好寻梅福宅，真游稍所习家池。

郢中白雪今谁和，汉上仙槎恰是时。冰酒直须多准备，寄声先报主人知。
府江棹歌十二首 其五
顾印愚（清代）

野店临江石级斜，炊烟簇簇裹稠花。偶然小坐浑忘去，旋汲清流为点茶。
减字木兰花（望仙词）
韦骧（宋代）

危楼引望。天气犹寒花未放。远思悠悠。芳草何年恨即休。

仙踪何处。此去蓬山多少路。春霭腾腾。更在瑶台十二层。
董娇娆
祝允明（明代）

京洛何迢迢，紫衢通丽谯。采桑谁氏子，不解意飘摇。

强腕折高枝，卑指揽柔条。讵知枯残日，不爱彼秾朝。

何当华堂上，丽瑟歌此谣。此谣固君情，不移芳与彫。

吾将持赠子，闻是董娇娆。
代贺崇清陈侍朗正种谠诞辰
王迈（宋代）

曾梦乖槎泛银潢，不遇张骞遇乐方。
为言神仙事渺茫，仙府不乐白云乡。
丹台幻作儒珍阁，蓬岛飞来双笔堂。
鹤车千乘集云轴，玉尘万斛纷雪香。
是中仙翁永难老，尝侍香案近玉皇。
归来手握山水印，傲睨义昊轻轩裳。
新诗醉墨美无度，奄有元白兼钟王。
身乐岩壑心廊庙，丝鬓垂颔颜苍苍。
与公同时一辈人，半随蒲荻零秋霜。
元老崔嵬独山立，岁寒不改雪中篁。
九月十五夜未艾，长庚伴月光煌煌。
台星寿星合为一，今夕何夕见此样。
翠娥满引九仙酝，菊基入盏宫样黄。
珠明玉润陪知粲，起舞珰佩鸣丁当。
李蹊森森密米缝，佳句往往溢诗囊。
我於门阑最晚出，瓣香致辞祷意则长。
如闻郡国事方殷，须起老手为平章。
待教卫武了相业，方许潞公归洛阳。
题子昂两小幅画二首 其二
龚璛（元代）

竹萌终抱节，叶落始归根。惨惨秋无际，依依石不言。
独坐
朱淑真（宋代）

卷帘待明月，拂槛对西风。
夜气涵秋色，瑶河浸碧空。
草根鸣蟋蟀，天外叫冥鸿。
几许旧时事，今宵谁与同？
庄敬日强斋二首
李壁（宋代）

居人晏犹眠，行子夕未宿。
此心从何生，却道力不足。
三月四日会饮于方德贞氏以上巳寒食清明比合于两日间要予赋诗成二十韵
郑真（明代）

春深节序适逢三，松竹南窗客聚簪。香冽上樽倾凿落，珍分列鼎饫肥甘。

岩花不为人情别，海味应当旅思堪。誓与阮生同一醉，肯如王衍祇清谈。

交亲半世猜嫌绝，土俗千年委曲谙。道在底须愁俶扰，心清自可律顽贪。

路深凤浦停烟火，海阔蛟门息瘴岚。声动秋千喧院落，影摇舴艋漾溪潭。

笙歌历历哇淫杂，罗绮纷纷富贵酣。公子多应联晓骑，佳人儗为祝春蚕。

青精饭熟家人送，银烛光分内宠覃。祭祀谁能通孝享，祓除聊复慰忧惔。

轩裳分与浮荣弃，泉石由来懒性耽。虚壁虫飞怜尺蠖，画梁燕语听呢喃。

越中曲水流清浅，绵上诸山耸翠嵌。逸少立言名不朽，子胥守义死何惭。

氛尘浩荡纷争急，戈戟精明祸乱戡。未有长材空冀北，敢辞微命困周南。

屋檐柳色宫袍映，几席芸香汗简探。兴聚笔端诗欲就，帘前飞絮落毵毵。
沁园春 代寿张起斋四月十一恰
陈栎（元代）

首夏清和，望三夕前，天现寿星。恰先庚三恰，释迦浴佛，后庚三恰，吕洞宾生。

慈佛神仙，引前从后，来作人间瑞世英。今耆艾，久提纲诸道，凡万儒灯。

金瓯行覆香名。天再遗留侯佐太平。会荣封万户，编符黄石，算绵千岁，经诵黄庭。

从赤松游，足知雅尚，好待他年功已成。如今且，向寿星明处，满捧霞觥。
别吴方回弟
米芾（宋代）

客星熠熠滑稽雄，爱著青衫自作穷。泽国三年哭不死，又拖长袖揖王公。
柳梢青·送卢梅坡
刘过（宋代）

泛菊杯深，吹梅角远，同在京城。聚散匆匆，云边孤雁，水上浮萍。
教人怎不伤情。觉几度、魂飞梦惊。后夜相思，尘随马去，月逐舟行。
舟中看月仍用前韵
袁宏道（明代）

阴𩆍如不扫，风伯有常刑。楼阁云初坼，玻璃魄乍经。

沙容兼雪看，垆响入泉听。近阁梅题逊，横江鹤姓丁。

诗魂将化石，霜颖发于硎。河鼓呈天练，蛟宫匝冷腥。

夜光辞岭蛤，舍利泻吴瓶。窈窕宫腰国，仓琅帝子扃。

穿林眠冻兕，触苇叫寒鸰。濯足求清濑，刚肠恶浊泾。
得浩书自维扬至京将归矣
林希逸（宋代）

汝渡长江后，南来北客稀。梦寻骑鹤处，愁对钓鱼矶。

淮仆行方半，京书报欲归。抵家应一喜，稚女解牵衣。
步月谣
曹勋（宋代）

琅玕转景苍虬立，露脚斜飞冷光湿。
人归芳草恨苕苕，剑佩生寒秋水涩。
离离箕斗正相望，交流帐合金波入。
风前摇袂思沉沉，雷云不动蛟龙蛰。
送梁伯暘归括苍三首
刘宰（宋代）

西北天马驹，堕地志千里。
暴生执鞭辔，邂逅渥洼水。
东来荐郊庙，声名蔼千祀。
咄尔驽骀辈，局缩当愧死。
甘露亭诗
李覯（宋代）

乾坤父母莫匪慈，胚胎亿兆成角覊。
其间哺乳不及处，有时泣杀呱呱儿。
南川上游号沃野，景佑丙子尝凶饥。
新田始苗旧谷罄，十室八九无晨炊。
伏阴何者不仁甚，釀作水灾来助之。
烟煤刷天雨汁黑，呕山泄谷争奔驰。
横流一夜打城郭，万驽窃发穿毛皮。
东隅有洲尸揖揖，如蚁欲走遭水围。
屋根无力树腰折，蛟蜃食人犹择肥。
涛波一望万山阻，六亲不得相扶持。
国子刘公好仁者，惟时假守兹军麾。
民生在我不在命，告舟往救无敢违。
童儿赤立妇女困，载之刳木何累累，
泥沙外冷内饥渴，口噤不语如狂痴。
牵挛坐卧满府舍，赋以酒饮加饘糜。
随流往往亦不死，远在百里无人知。
损金购得问氏姓，召使亲族携之归。
司农仓廪尽发出，不待奏报先施为。
有馀况可补不足，大贾蓄家如响随。
来瞻去察夜继昼，赤热不忍荫华榱。
由斯一郡十万户，饿肤日月生膏脂。
存者相保没者葬，唐虞仁寿重敲跻。
圣主养贤贤养物，气和郁郁通高卑。
城西老宫古松径，一朝坠露甘如饴。
千柯万叶结不解，玉阶琼树光离离。
甿俗奔走竞观者，手攀口吮同齎咨。
学老之人周氏子，好善不类黄冠师。
欲令事迹绚久远，筑亭其他高巍巍。
公之归朝不可借，松树至今犹未衰。
我作此诗揭亭上，他年坠泪如羊碑。
洞仙歌 漫兴
吴景奎（元代）

云间倦翼，向林边知倦。回首吾庐梦中见。□霜催、吟鬓尘＊征衫，竟孤负、清夜猿惊鹤怨。绨袍空敝却，岁月无情，赢得当时故人恋。漫索笑，共梅花，弄粉吹香，怕肠断、东风庭院。柰芳草萋萋怨王孙，看江北江南，几回青遍。
湘潭口号
李星沅（清代）

暮云亭子接朝云，行过昭潭百里分。十四年前江口泊，酒楼筝笛不堪闻。
答道先寄酒柴荆
吕南公（宋代）

江州双酎到篱东，快杀陶家寂寞翁。田野放怀容易老，篇章写意敢言工。

渐生耳外熏烘热，转觉杯间潋滟空。何必篮舆依五柳，久来身世醉乡中。
梅市书事
陆游（宋代）

羸马孤愁不可胜，小诗未忍付瞢腾。
一声客枕江头雁，数点商船雨外灯。
西江月 其十四
佚名（宋代）

风雨馀寒过了，池塘春水生时。迁莺飞上拂云枝。

春遍柳村花市。

酒面清空似水，玉杯温莹如脂。莫教花谢涴尘泥。

把住东君索醉。
春日怀淮阳六首
张耒（宋代）

城中万枝木芍药，姚黄一萼得春多。
日日踏春浑坐此，人间无醉奈渠何。
句
宋敏求（宋代）

十年情味与君同。
缘识
宋太宗（宋代）

为人能省己，就静亦皆忙。
春去秋来定，年诸日远长。
英姿终有异，贱品足颠狂。
蠢动含灵性，善生恶自亡。
台城路（杭友抵越，过鉴曲渔舍会饮）
张炎（宋代）

春风不暖垂杨树，吹却絮云多少。燕子人家，夕阳巷陌，行入野畦深窈。筹花斗草。记小舫寻芳，断桥初晓。那日心情，几人同向近来老。

消忧何处最好。夜深频秉烛，犹是迟了。南浦歌阑，东林社冷，赢得如今怀抱。吟悰暗恼。待醉也慵听，劝归啼鸟。怕搅离愁，乱红休去扫。
送雷章秘丞知芮城
司马光（宋代）

西伯昔断讼，令名存迄今。南临大河曲，北倚首阳岑。

俗被圣贤化，人多礼让心。夫君老经术，终日想鸣琴。
荅胡遇
姚合（唐代）

一会一分离，贫游少定期。酒多为客稳，米贵入城迟。

晴日偷将睡，秋山乞与诗。纵然眉得展，不似见君时。
示杨德逢
王安石（宋代）

我行其野，春日迟迟。
有苑者柳，在水之湄。
有鸣仓庚，岂曰不时。
求其友声，颉之颃之。
嗟我怀人，何日忘之。
六日不檐，方何为期。
期逝不至，我心西悲。
跂予望之，其室则迩。
一者之来，我心则喜。
我之怀矣，升彼虚矣。
爱而不见，云何吁矣。
秋斋即事
许棐（宋代）

桂香吹过中秋了，菊傍重阳未肯开。
几日铜瓶无可浸，赚他饥蝶入窗来。
南海陶令送水沉，报以双井茶二首
杨万里（宋代）

岭外书来谢故人，梅花不寄寄炉熏。
辨香急试慱山火，两袖急炉南海云。
苒惹须眉清入骨，萦盈窗儿巧成文。
琼琚作报那能辨，双井春风辍一斤。
藏密楼
弘历（清代）

丹梯拾级因高迥，绿牖凭虚纳远通。闭户恰宜读周易，庶几津逮洗心同。
寄谢怀英高士
陈傅良（宋代）

闻君已得归山请，顾我方当绝迹时。
欲葺止斋犹未就，箧中应有草堂资。
新正吟
邵雍（宋代）

蘧瑗知非日，宣尼读易年。
人情止于是，天意岂徒然。
立事情尤倦，思山兴益坚。
谁能同此志，相伴老伊川。
赋得来苏舞送朵雅斋监宪浙东
陈秀民（元代）

妾本良家子，玉颜照明都。十三学楚舞，十八未嫁夫。

齐眉缠锦段，全臂络真珠。春风转罗袖，明月坠琼琚。

一舞舞《浑脱》，再舞舞《来苏》。为君千万舞，托君以贱躯。
胡笳曲
王昌龄（唐代）

城南虏已合，一夜几重围。
自有金笳引，能沾出塞衣。
听临关月苦，清入海风微。
三奏高楼晓，胡人掩涕归。
古田女
陈普（宋代）

昔年过饶州，一事独希差。
清川浴妇人，以书不以夜。
上流濯垢腻，下流汲归舍。
供佛与事尊，共用如啗蔗。
朝昏卖鱼虾，晴雨亲耕稼。
樵苏与负戴，咸与夫并驾。
流污浴岂非，失礼事可讶。
我时适逆旅，一见为汗下。
欲言不可得，况言不可得，
况敢加讥骂。静惟天下事，
无边可悲咤。一从文王没，
声教不逾华。巴夔与闽粤，
至今愧华夏。男不耕穑，
女不专桑柘。内外悉如男，
遇合多自嫁。云山恣歌谣，
汤池任腾藉。插花作牙侩，
城市称雄霸。梳头半列肆，
笑语皆机诈。新奇弄浓妆，
会合持物价。愚夫与庸奴，
低头受凌跨。吾闽自如此，
他方我可暇。福州县十三，
余幸穷厓下。十里近郭县，
此俗独未化。一日来古田，
拔秧适初夏。青裙半绞扎，
水泥和拨迓。事事亦不恶，
位分无假借。三王二帝年，
人伦密无罅。冀方古当涂，
丰水今滻灞。见恶如豺狼，
嗜礼如脍炙。固无期桑中，
亦无舞台榭。一国皆若狂，
一年惟有蜡。盛年事耕织，
斑白可休假。习见宜如常，
骤异良以乍。劝君但勤馌，
兹事宜永谢。傥能用吾言，
鸡豚愿同社。北人见飓风，
掀簸嗟真差。君子逢不若，
白书成黑夜。日月同一天，
宁复殊次舍。礼义无华夷，
悦心悉如蔗。披沙欲出金，
恶莠为害稼。朝歌与胜母，
贤者同回驾。中为去偏倚，
庸但无怪讶。安敢亢亢方，
却无伈伈下。礼不虑咈违，
义不恤怒骂。恭惟秦汉前，
礼乐止河华。七闽义处所，
目不睹韶夏。食才美马甲，
及仅知压柘。应无雁弊聘，
宁识枣修嫁。历汉晋至唐，
谈口无可藉。令孜与思勖，
畏作貂珰霸。每从常衮来，
始识不逆诈。珠玉满面前，
犹或迷光价。一二百年来，
骅骝渐知跨。述古与介夫，
各有诗书暇。晦翁黄勉斋，
遂以教天下。昔时蛮柰国，
今作齐鲁花。沂风蔼莫春，
弦诵殷长夏。蹡蹡多规行，
穆穆亲衔迓。方知地无偏，
又喜才不借。独余男女俗，
缺漏留微罅。未能秣驹汉，
颇碍雪驴灞。有心即知礼，
有口皆思炙。男女既冠笄，
屋宇仍台榭。朝夕晓清温，
春秋能社蜡。溱洧秉简游，
此日何可假。礼自标枝来，
心无倾盖乍。风流与衣冠，
犹当轶王谢。再用前韵。
田渔非女事，诗以告里社。
和因格非见寄二首
王之道（宋代）

青山如我约，终日对柴门。
学道未忘念，怀君空断魂。
时来当有用，事往置无论。
反覆新诗读，谁知老眼昏。
京师故人有以陇西鹦鹉遗予者因畜养之去年出
杨亿（宋代）

陇山秋树旧巢倾，远向江东逐旆旌。
去国梦魂应缭烧，入春喉旆渐分明。
一声警露何惭鹤，百转迁乔肯让莺。
终日雕笼心不恋，经年丹嘴色犹轻。
思归悒悒因成疾，顾主依依尚有情。
死葬小园芳草地，夜来经雨绿苔生。
尝语客莼鲈橙蟹的对或言今年斗门坚寒故蟹不
陈傅良（宋代）

莼鲈有玉西风急，橙蟹无金东海深。
只为酒醒愁夜来，二虫得失我何心。
郑佥判取苏黄门图史园囿文章鼓吹之语为韵见
方岳（宋代）

肮脏自山林，伊优自朝市。
是耶其非欤，一笑付图史。
纷华勿与战，深沟闭坚垒。
岁月曾几何，折北俱披靡。
问君胡能然，待以不争耳。
北山有微行，聊足屣吾履。
未莎者维菊，未棘者维杞。
撷之复湘之，寒绿冰人齿。
秋声在树间，饷我一睡美。
谁其惊周公，山鸟亦逝矣。
漱流石为朱惟四尊人少贞徵君作
李孙宸（明代）

却笑当年孙子荆，枕流漱石亦深情。何如齿耳俱无染，只爱飞流激石声。
黑漆弩 村居遣兴
刘敏中（元代）

长巾阔领深村住，不识我唤作伧父。掩白沙翠竹柴门，听彻秋来夜雨。闲将得失思量，往事水流东去。便宜教画却凌烟，甚是功名了处。
吾庐却近江鸥住，更几个好事农父。对青山枕上诗成，一阵沙头风雨。酒旗只隔横塘，自过小桥沽去。尽疏狂不怕人嫌，是我生平喜处。
苦萨蛮（己未五月十七日赠无住道人）
叶梦得（宋代）

经年不踏斜桥路。青山试问谁为主。密叶转回风。寒泉落半空。

为间无限兴。可便荒三径。明日下扁舟。沧波莫浪游。
颂古一○一首
释子淳（宋代）

法尔非修本十成，平常酬答最分明。
端然指出长安道，无奈游人不肯行。
失题三道
苏轼（宋代）

望断水云千里，横空一抹晴岚。
不见邯郸归路，梦中略到江南。
和遗绡女子
张资（宋代）

浓麝应同琼体织，轻绡料比杏腮红。
虽然未近来春约，已胜襄王魂梦中。
赠别舒广文还湘南兼寄故人二首 其二
顾璘（明代）

湘南山水最宜人，风物萧萧绝世尘。磐石江清见鱼影，甲峰松古长龙鳞。

幽栖问字吹藜火，烂醉回船倒葛巾。旧种桃花今在否，相思烦为赏馀春。
重九考罢试卷书呈同院诸公
张耒（宋代）

回首登高行复冬，后时只合叹龙钟。
愁须白酒来酣战，诗为黄花吊不逢。
十日飞腾过眼疾，万签甲乙定谁从。
共应净扫氍毹榻，深炷炉香午睡浓。
偶见
仇远（元代）

诗人作事例迂疏，才见佳山拟卜居。
湖海归来余一锸，买山生计竟何如。
望秦山
王十朋（宋代）

洛思昔有人思洛，秦望今无客望秦。回首长安在何处，谁能念彼下泉人。
送张状元监丞通理陕郊先觐亲蜀道
宋祁（宋代）

苑树樱残罢宴瓯，骊驹籍籍望西州。
左思丽赋都中贵，张载新西剑外留。
几日戏裳贪洁膳，即时归雨劝耕畴。
如何蔽芾甘棠国，再见临淄第一流。
别吴叔嘉黄白仲马从甫余食其四子
欧大任（明代）

一时词客起弹冠，何事交深去住难。江阔片帆瓜步远，天高双阙秣陵寒。

歌中白雪曾同调，醉后黄花尚可看。六代风烟分手地，赠君惟有碧琅玕。
次韵刘架阁和予壬寅入局诗
方岳（宋代）

入开图籍底须箝，谁校蓬山三万签。
有竹两窗聊下榻，为梅一笑几巡檐。
虎头食肉亦安用，熊掌与鱼那得兼。
好事人来勤载酒，纵无奇字不渠厌。
送邵大兄知果州
晁说之（宋代）

先生之子徵聘日，自当黉舍称先生。即今白头青眼绝，空持短策长安城。

汉宫雨露一朝到，剑阁山川五马行。既成诗书邹鲁俗，难忘家世伊洛情。

穰橙邓橘饶渠胜，魏紫姚黄如我盟。约束南充谢家女，飞空倦矣复齐氓。

雁远难群声不断，□□□□□□□。顾我宁无意远游，羸病不得俱徂征。

长亭无酒酌君别，独将此恨西南倾。
以书就楹联呈政梦梧斗眉两师台。乞米自惭，诗以志谢二首 其一
朱宝廉（清代）

雨过趋槐市，和风一座中。云山悬四壁，花草辟三弓。

秋士吟怀寄，将军礼数崇。情深容说项，爱墨愧微虫。
登赋堂
李吕（宋代）

紫云之山几千丈，势压岷峨欲争长。
茫茫巨浸擘山开，万穴鱼龙寄深广。
眼明遥见使君家，华堂夜魄栖檐牙。
手钓峡流揖峰翠，裾佩缥缈凌云霞。
仲宣登楼炫能赋，字字悲啼叹飘寓。
他人有心予忖之，魏夺刘倾渠不顾。
使君胸著万卷书，向来游戏从鱼符。
拂衣归卧唤不出，但有忧国心郁纡。
日落未落飞鸟灭，却立阑干思横发。
一川樵牧歌太平，万古关河感亡国。
丽词落纸焕黼裳，细研物变穷天藏。
凭谁荐之九天上，我无羽翮不得将。
公乎岂久榛棘下，狗监犹能援司马。
子虚大人何足云，顾赋蒸民追大雅。
挽中书舍人叶公三首
陈棣（宋代）

遍历清华地，星辰纪未周。
雄文藏凤阁，直笔著螭头。
闻望高簪绂，论思动冕旒。
从班无跬步，底事却回辀。
夜坐
郑刚中（宋代）

静坐始知闲有味，懒行终是病相侵。
雨声歇处乱云薄，月影来相清夜深。
幽蛩傍阶如有话，皤罂在手更孤斟。
寥寥万古圣贤意，落尽灯花空寸心。
杂咏 其二
华镇（宋代）

自是不耕仍不种，年来何处觅仓箱。秋冬莫遣还虚过，图取前春有稻粱。
晓发梁溪
郭谏臣（明代）

晓来风雨暗梁溪，客子舟行路欲迷。芦岸近沙频下雁，渔村隔水远闻鸡。

萧萧落木连天暝，渺渺寒烟拂地低。自笑百年浑似寄，萍踪一任自东西。
学易二首 其一
陆游（宋代）

卒岁勿多求，壶餐与褐裘。心安由自足，身贵为无求。

易化千年鹤，难驯万里鸥。闭门方学易，未暇揖浮丘。
题虬上人房
储光羲（唐代）

禅宫分两地，释子一为心。
入道无来去，清言见古今。
江寒池水绿，山溟竹园深。
别有中天月，遥遥散夕阴。
太宗皇帝处分手札御书赞
岳珂（宋代）

於赫炎图，真主勃兴，
人文其昌。天开神机，
海岳洗氛，龟龙发祥。
天天庙谟，麾指变更，
著于宸章。十行之颁，
六合驿行，动罔不臧。
片幅所传，神护鬼呵，
积于缣缃。笔纵墨浓，
奇正迭参，芸阁之藏。
臣传此札，字体静严，
意态斋庄。或指以疑，
臣谓不然，各适所当。
前朝大臣，帝心所祗，
理异寻常。岂以军书，
龙战鹰扬，而可比方。
或敬而咨，或召而亲，
都俞岩廊。帝心所形，
帝札所存，默寓弛张。
璆琅鸣琚，佩玉以趋，
韬锋斂铓。辟阖坤乾，
风霆云烟，万世所望。
意春当时，左右拱承，
日思赞襄。君臣同心，
始于一堂，以达八荒。
后三百年，来瞻奎躔，
犹知激昂。有伟副车，
承平之储，印以含光。
劫火洞昏，玉躞金题，
犹识褾装。於昭帝图，
诏于后昆，不愆不忘。
惟天纵之能，惟心之亨，
惟断之刚。臣得其真，
宝以昭之，冠于百王。
乐閒李君挽歌代外父大卿
罗洪先（明代）

荆州名士阅今古，谁登龙门步奇武。竞道先生抱义高，不将萝薜牵缨组。

少年逸气凌云虹，文章伯仲千人雄。一朝投笔谢曲几，万事衰蓬旋落风。

阿兄绾符出川剑，令子传经富才彦。由来美事不具并，况在吾身复亲见。

楚云楚雨翻春早，江水江花动怀抱。男儿四方志未酬，谁人百岁容常好。

金陵烟月成冶游，摇荡风光春复秋。六朝世代悲王正，百战山河壮帝丘。

登楼骋望多意气，行吟弹铗秦淮市。赠处时传白雪篇，交分尽是青云士。

归来吹损芳树花，顾影萧萧鬓已华。有酒惟寻陶令菊，无心更种邵平瓜。

自笑浮生不如醉，休令长醒空多虑。玉山未倒君莫催，白日欲堕如相避。

平生黄金不在手，肯为儿孙事奔走。寂寞空山书一篇，庞公早解遗身后。

自从仙履闭重泉，杳杳桃源今几年。曳裾大传王门下，执简台臣御座前。

恩晖两世联荣显，祥源福祉由培善。多少穹碑长绿苔，至今独诵高人传。
魏文帝
刘敞（宋代）

江水由来一带横，魏文何事畏疑城。不应天意分南北，自是无人敢请缨。
前制府吴公以生日往罗浮山赋此寄寿 其二
屈大均（明代）

生朝竞望老人峰，天寿还应格九重。且复浮沉珠海日，何妨上下玉渊龙。

心开瀑布三千镜，梦落芙蓉四百钟。赌墅只今须太傅，肯教岩壑得从容。
第七十七梁山道场颂
释义青（宋代）

路穷岸仞问山翁，别指岩西岭近东。拟进雾垂岚色重，回头顶见太阳红。
柳烟
曹鉴冰（清代）

浓抹千条绿，春残未肯收。杨花轻扑处，漠漠使人愁。
又和治居许昌诗 其一
彭汝砺（宋代）

事与心违即挂冠，逍遥芝朮长童颜。黄金晚去云中阙，员峤深游海上山。

平日以身当国论，老年将梦比人间。文章气力终豪健，四韵诗来倚马还。
龙池
陈岩（宋代）

喷激喧豗无已时，惊雷出地怒涛随。
水从千仞峰头过，遇险应成一段奇。
再次寄肯堂韵五首
陈造（宋代）

共谭诗律更谭禅，人指昌黎接大颠。
屏叠葛藤烧笔砚，息阴休影了残年。
姜楚公画角鹰歌
杜甫（唐代）

楚公画鹰鹰戴角，杀气森森到幽朔。
观者贪愁掣臂飞，画师不是无心学。
此鹰写真在左绵，却嗟真骨遂虚传。
梁间燕雀休惊怕，亦未抟空上九天。
绝句五首
梅尧臣（宋代）

葑田青仄博弈局，岛树墨榲烟雨图。
已去杨州百余里，回头还隔几重湖。
瑞云堂 其三
韩淲（宋代）

禅月台边洗墨池，春晴风里看诗碑。同来不是红尘客，香拂茶烟两鬓吹。
和陈倅泛舟寄莹中德翁印老 其二
谢逸（宋代）

澹云疏雨羃平皋，楼卧元龙百尺高。红旆已飞居易舫，赤心宁畏子胥涛。

但知守道师前辈，未忍低头效此曹。天遣数公慰人望，万年富贵恐难逃。
有感
翁心存（清代）

人子朝暮出，倚闾尚徬徨。千里与万里，极目何能望。

啮指忽心动，引领祇内伤。伊余髫龀时，随侍于朐阳。

山城霜月苦，讲舍秋风凉。母绩儿夜读，共此镫烛光。

儿方治《毛诗》，读至《四牡》章。掩卷忽有感，清泪含两眶。

阿母顾儿笑，愿儿学范滂。矧当太平时，驰驱敢或遑。

男儿志四海，安可恋故乡。长跪谢阿母，教儿以义方。

忽忽四十载，膂力犹幸刚。吁嗟奉英簜，何如萟稻粱。
送毕平仲西上
贺铸（宋代）

吟鞭西指凤皇州，好趁华年访昔游。
新样春衫裁白苎，旧题醉墨满青楼。
鸣蛙雨细生梅润，扬燕风高报麦秋。
须念江边桃叶女，定从今日望归舟。
赠季弟鼎臣 其一
罗有高（清代）

浮生剧风波，中年忧乐半。纯素污所缘，高明鬼斯覸。

三人成市虎，冒昧离祸患。立志苟不欺，可使金石贯。

荆山剖奇珍，精神朗层汉。莲出火宅中，香光近逾烂。

孟子道性善，大禹陈洪范。彝伦矩自天，怪变谁能乱。

但期保耿耿，白发娱岁宴。
松
曾极（宋代）

汇进群奸卒召戎，萌芽培养自熙丰。
当时手植留遗爱，只有岩前十八公。
舟至常德出陆由辰抵沅书事三首 其一
曹伯启（元代）

盘礴崎岖力不任，遐方风景变鸣禽。舟浮湖面波澜阔，马憩山腰涧壑深。

千里晓烟炊紫葛，一春寒雾锁青林。纷纷寇盗何时静，龚遂登车是好音。
送云巢曾校勘召
邹登龙（宋代）

高卧云巢久，云生处士衣。
忽闻颁诏札，催入侍经帏。
朝野名虽盛，山林志莫违。
好归清涧隐，富贵有危机。
泗州道上
刘文炤（清代）

极目离离土一丘，汉皇陵庙此山头。宫云有意终朝变，淮水无情逐夜流。

汤沐昔年曾赐复，禾麻今日不完秋。疲驴踏遍残阳外，烟树萧萧动客愁。